CELEX: 32018D1213(03)
Language: ro
Date: 2018-12-06 00:00:00
Title: Decizia de punere în aplicare a Comisiei din 6 decembrie 2018 privind publicarea în Jurnalul Oficial al Uniunii Europene a cererii de modificare a caietului de sarcini al unei denumiri din sectorul vitivinicol menționate la articolul 105 din Regulamentul (UE) nr. 1308/2013 al Parlamentului European și al Consiliului [Graves supérieures (DOP)]

13.12.2018   
               
               
                  RO
               
               
                  Jurnalul Oficial al Uniunii Europene
               
               
                  C 449/22
               
            
         DECIZIA DE PUNERE ÎN APLICARE A COMISIEI
         din 6 decembrie 2018
         privind publicarea în Jurnalul Oficial al Uniunii Europene a cererii de modificare a caietului de sarcini al unei denumiri din sectorul vitivinicol menționate la articolul 105 din Regulamentul (UE) nr. 1308/2013 al Parlamentului European și al Consiliului
         [Graves supérieures (DOP)]
         (2018/C 449/06)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 97 alineatul (3),
         întrucât:
         
                     (1)
                  
                  
                     Franța a prezentat o cerere de modificare a caietului de sarcini al denumirii „Graves supérieures”, în conformitate cu articolul 105 din Regulamentul (UE) nr. 1308/2013.
                  
               
                     (2)
                  
                  
                     Comisia a examinat această cerere și a constatat că sunt îndeplinite condițiile stabilite la articolele 93-96, la articolul 97 alineatul (1) și la articolele 100, 101 și 102 din Regulamentul (UE) nr. 1308/2013.
                  
               
                     (3)
                  
                  
                     Pentru a se permite depunerea unor declarații de opoziție în conformitate cu articolul 98 din Regulamentul (UE) nr. 1308/2013, ar trebui, prin urmare, ca cererea de modificare a caietului de sarcini al denumirii „Graves supérieures” să fie publicată în Jurnalul Oficial al Uniunii Europene,
                  
               DECIDE:
         
            Articol unic
            Cererea de modificare a caietului de sarcini al denumirii „Graves supérieures” (DOP) în conformitate cu articolul 105 din Regulamentul (UE) nr. 1308/2013 figurează în anexa la prezenta decizie.
            În conformitate cu articolul 98 din Regulamentul (UE) nr. 1308/2013, publicarea prezentei decizii conferă dreptul de opoziție față de modificarea caietului de sarcini menționată la primul paragraf al prezentului articol timp de două luni de la data publicării în Jurnalul Oficial al Uniunii Europene.
         
         
            Adoptată la Bruxelles, 6 decembrie 2018.
            
               
                  Pentru Comisie
               
               Phil HOGAN
               
                  Membru al Comisiei
               
            
         
         
            (1)  JO L 347, 20.12.2013, p. 671.
      
      
         
            ANEXĂ
            
               „GRAVES SUPÉRIEURES”
            
            
               PDO-FR-A1014-AM02
            
            
               Data depunerii cererii: 7 martie 2016
            
            CERERE DE MODIFICARE A CAIETULUI DE SARCINI
            1.   Normele aplicabile modificării
            
            Articolul 105 din Regulamentul (UE) nr. 1308/2013 – Modificare care nu este minoră
            2.   Descrierea și justificarea modificării
            
            2.1.   
                  Arealul geografic
               
            
            Capitolul 1 secțiunea IV punctul 1 din caietul de sarcini se modifică după cum urmează:
            
                        —
                     
                     
                        după cuvântul: „Virelade”, se adaugă cuvintele: „și pe o parte din teritoriul comunei Coimères care corespunde secțiunii A «des Herrères» de pe prima pagină a cadastrului (planul revizuit din 1934) certificat ca fiind conform cu planul cadastral actualizat din 5 noiembrie 2010”. Scopul acestei modificări este de a include în arealul geografic o parte a teritoriului comunei Coimères, includerea fiind justificată de utilizarea continuă în scopuri viticole, de modalitățile similare de conducere a viței-de-vie și de plantarea într-o zonă foarte asemănătoare, atât din punctul de vedere al peisajului, cât și din punct de vedere topografic, hidrologic, geologic și pedologic, cu plantațiile viticole vecine cu denumirea „Graves supérieures”. Din punct de vedere geografic, această parte a comunei Coimères este situată chiar în continuarea arealului geografic al DOP „Graves supérieures”.
                        Cererea de introducere a comunei Coimères a fost inițiată în 1938, imediat după recunoașterea la nivel național a denumirii, ca urmare a unei omisiuni semnalate de către un operator la momentul respectiv. Însă apoi, în pofida deciziilor favorabile succesive ale organismelor de decizie naționale cu privire la includerea acestei comune în arealul geografic al denumirii, decizia nu a fost niciodată transcrisă în textele oficiale. Astfel, adăugarea acestei comune în prezent are ca scop simpla remediere a unei omisiuni care datează de mult timp.
                     
                  
                        —
                     
                     
                        se elimină cuvintele „Martignas-sur-Jalle” și „Saint-Jean-d’Illac”. Scopul acestei modificări este de a exclude din arealul geografic comunele Martignas-sur-Jalle și Saint-Jean-d’Illac, unde nu mai există producție viticolă și nicio podgorie sau parcelă delimitată care să contribuie la DOP.
                        Punctul 6 din documentul unic se modifică în consecință.
                     
                  2.2.   
                  Arealul parcelat delimitat
               
            
            În capitolul 1 secțiunea IV punctul 2 din caietul de sarcini, după cuvintele: „din 10 februarie 2011”, se adaugă cuvintele: „și a comisiei sale permanente din 4 septembrie 2013, de către delegația comitetului național”. Scopul acestei modificări este de a adăuga data la care autoritatea națională competentă a aprobat o modificare a arealului parcelat delimitat în cadrul zonei geografice de producție. Delimitarea parcelelor constă în identificarea, în arealul geografic de producție, a parcelelor propice pentru producerea respectivului produs cu denumire de origine protejată.
            Documentul unic nu este afectat de această modificare.
            2.3.   
                  Tărie alcoolică totală în volume
               
            
            Capitolul I secțiunea IX punctul 1 litera (e) din caietul de sarcini se modifică după cum urmează:
            
               „În cazul vinurilor cu denumire de origine protejată «Graves supérieure», îmbogățirea prin îndulcire fără apă sau prin adăugarea de must concentrat rectificat nu poate avea drept efect creșterea, după îmbogățire, a tăriei alcoolice totale în volume la peste 15 %. Îmbogățirea prin concentrare parțială a musturilor destinate fabricării vinurilor este autorizată în limita unei concentrații de 10 % din volumele astfel îmbogățite. Este permis ca îmbogățirea să ducă la o creștere a tăriei alcoolice totale în volume la un nivel de 19 % vol.”.
            
            Aceste dispoziții sunt în conformitate cu partea II punctul 1 din anexa VII la Regulamentul (UE) nr. 1308/2013, care prevede că „limita maximă a titrului alcoolic total poate depăși 15 % vol. în cazul vinurilor cu denumire de origine protejată care au fost obținute fără îmbogățire, sau îmbogățite numai prin procedurile de concentrare parțială enumerate în anexa VIII partea I secțiunea B punctul 1, cu condiția ca specificațiile referitoare la produs din dosarul tehnic privind denumirea de origine protejată respectivă să permită această posibilitate”.
            Posibilitatea creșterii tăriei alcoolice totale în volume la un nivel de 19 % vol. în cazul vinurilor îmbogățite a fost introdusă în Regulamentul (UE) nr. 1308/2013 prin Regulamentul (UE) 2017/2393. Scopul acestei modificări este consolidarea caietului de sarcini, având în vedere că vinurile obținute din struguri supramaturați „Graves supérieures” pot atinge niveluri înalte ale tăriei alcoolice și că legislația impune includerea acestei posibilități în caietul de sarcini.
            Documentul unic nu este afectat de această modificare.
            2.4.   
                  Legătura cu locul de origine
               
            
            În capitolul 1 secțiunea X punctul 1 al treilea paragraf din caietul de sarcini, numărul „43” este înlocuit de numărul „42”. Această modificare corespunde corectării numărului de comune din arealul geografic în urma retragerii celor două comune, Martignas-sur-Jalle și Saint-Jean-d’Illac, și adăugării unei părți din teritoriul comunei Coimères.
            Punctul „Legătura cu locul de origine” din documentul unic se modifică în consecință.
            DOCUMENT UNIC
            1.   Denumirea
            
            Graves supérieures
            2.   Tipul indicației geografice
            
            DOP – Denumire de origine protejată
            3.   Categoriile de produse vitivinicole
            
            
                     
                        1.
                     
                     
                        Vin
                     
                  4.   Descrierea vinului/vinurilor
            
            Vinuri albe liniștite cu zaharuri reziduale provenite din struguri supramaturați, recoltați manual prin selecții succesive, bazate pe soiul Sémillon B, care produce vinuri rotunde, corpolente, de culoare aurie, cu arome de fructe confiate. Eventuala amestecare cu soiurile Sauvignon B și Muscadelle B conferă prospețime.
            Tăria alcoolică naturală în volume este de minimum 13,5 %.
            Conținutul de zaharuri fermentabile (G+F) este de minimum 34 g/l.
            Celelalte criterii analitice respectă reglementările europene.
            Caracteristicile analitice generale
            
                        Tăria alcoolică totală maximă (% în volume)
                     
                     
                         
                     
                  
                        Tăria alcoolică dobândită minimă (% în volume)
                     
                     
                        12
                     
                  
                        Aciditatea totală minimă
                     
                     
                        în miliechivalenți per litru
                     
                  
                        Aciditatea volatilă maximă (în miliechivalenți per litru):
                     
                     
                        25
                     
                  
                        Cantitatea totală maximă de dioxid de sulf (în miligrame per litru)
                     
                     
                         
                     
                  5.   Practici enologice
            
            (a)   
                  Practici enologice esențiale
               
            
            
               Densitatea și distanța de plantare
            
            Practica de cultivare
            Vița-de-vie prezintă o densitate minimă de plantare de 5 000 de plante per hectar.
            Distanța dintre rânduri nu poate fi mai mare de 2 metri, iar distanța dintre butucii de pe același rând nu poate fi mai mică de 0,80 metri.
            
               Reguli privind tăierea viței-de-vie
            
            Practica de cultivare
            Tăierea se realizează cel mai târziu în stadiul de frunze desfăcute (stadiul 9 pe scara Lorentz).
            Vița-de-vie este tăiată conform următoarelor tehnici, cu maximum 12 ochi pe butuc:
            
                        —
                     
                     
                        metoda tăierii scurte (utilizând cepul de rod) sau metoda tăierii lungi;
                     
                  
                        —
                     
                     
                        metoda tăierii scurte cu 2 coarde sau în formă de evantai cu patru brațe.
                     
                  
               Recoltarea strugurilor
            
            Restricție aplicabilă procesului de vinificare
            Vinurile sunt obținute din struguri supramaturați (prezență de mucegai nobil și/sau stafidire pe plantă), recoltați manual prin selecții succesive.
            
               Îmbogățirea
            
            Practică enologică specifică
            Îmbogățirea este autorizată în funcție de normele prevăzute în caietul de sarcini.
            (b)   
                  Producții maxime
               
            
            48 de hectolitri per hectar
            6.   Arealul delimitat
            
            Recoltarea strugurilor, vinificarea, producerea și maturarea vinurilor sunt realizate pe teritoriul următoarelor comune din departamentul Gironde: Arbanats, Ayguemortes-les-Graves, Beautiran, Bègles, La Brède, Budos, Cabanac-Villagrains, Cadaujac, Canéjan, Castres-Gironde, Cérons, Cestas, Eysines, Gradignan, Guillos, Le Haillan, Illats, Isle-Saint-Georges, Landiras, Langon, Léogeats, Léognan, Martillac, Mazères, Mérignac, Pessac, Podensac, Portets, Pujols-sur-Ciron, Roaillan, Saint-Médard-d’Eyrans, Saint-Michel-de-Rieufret, Saint-Morillon, Saint-Pardon-de-Conques, Saint-Pierre-de-Mons, Saint-Selve, Saucats, Talence, Toulenne, Villenave-d’Ornon, Virelade și pe o parte din teritoriul comunei Coimères care corespunde secțiunii A „des Herrères” de pe prima pagină a cadastrului (planul revizuit din 1934) certificat ca fiind conform cu planul cadastral actualizat din 5 noiembrie 2010.
            7.   Soiurile de viță-de-vie principale
            
            
                         
                     
                     
                        Muscadelle B
                     
                  
                         
                     
                     
                        Sauvignon B
                     
                  
                         
                     
                     
                        Sauvignon gris G
                     
                  
                         
                     
                     
                        Sémillon B
                     
                  8.   Descrierea legăturii (legăturilor)
            
            Zona geografică a denumirii de origine protejate „Graves supérieures” formează o fâșie de aproximativ zece kilometri lățime pe malul stâng al fluviului Garonne, de la nord de Bordeaux până la sud-est de Langon.
            După cum indică numele denumirii, teritoriul „Graves supérieures” este constituit din pietre cu strat granular, pietriș, prundiș mai mare sau mai mic, nisipuri amestecate cu mâl și argile, uneori aflate deasupra unui sol calcaros, dar în general deasupra unui strat de nisip pur sau de gresie bogată în fier (alios) sau deasupra unui strat de argile. Teritoriul cuprinde 42 de comune din departamentul Gironde.
            Aceste soluri au apărut ca urmare a unei lungi și complexe istorii geologice, legate direct de nașterea fluviului Garonne, de modificările cursului său și de episoadele glaciare succesive din era cuaternară. Pe parcursul acestor perioade, ghețarii din Pirinei au erodat văile și au pregătit stocul de rocă pe care râurile l-au transportat apoi până în regiunea Bordeaux. Din aceste depuneri succesive nu mai rămân decât rămășițe sub formă de boturi de deal de pietriș de toate dimensiunile și de toate tipurile.
            Solurile care s-au format între timp au în comun o mare permeabilitate datorată bogăției lor de pietriș și de pietre cu strat granular. Chiar dacă nu reprezintă singurele soluri de foarte bună calitate utilizate pentru „Graves supérieures”, ele constituie structura aflată la baza produsului și îi conferă acestuia însăși imaginea excelenței. Pantele din acest areal, care favorizează scurgerea apelor, sunt garantul unei asanări perfecte a suprafeței. De altfel, acest drenaj este consolidat de o rețea hidrografică importantă formată din mici râuri care sunt afluenți ai fluviului Garonne. Aceste soluri gestionează în mod strict alimentarea cu apă a viței-de-vie.
            Protejată de intemperiile de la vest de către pădurea de pini care joacă un important rol de reglare a temperaturii, de căldurile mari și de excesul de umiditate de către o aerare și o ventilație naturale datorate apropierii de fluviul Garonne, beneficiind de influențele oceanice care moderează gerul din timpul primăverii, plantația vitivinicolă se bucură de o climă deosebită și propice. Peisajele viticole din acest sector, formate din pante line pe care pietrele de culoare deschisă și lucioase reflectă lumina asupra strugurilor, se situează între fluviu și pădurile de pini.
            Teritoriu de origine al marilor vinuri albe și al marilor vinuri roșii din regiunea Bordeaux, regiunea Graves supérieures este leagănul practicilor care continuă să fie folosite în zilele noastre. Soiurile de viță-de-vie, cultivate într-o climă oceanică, au avut nevoie, încă din secolele XVII și XVIII, de stâlpi de susținere, iar ulterior s-au generalizat spalierele și un mod de tăiere riguros pentru a se asigura o bună distribuție a recoltei și o suprafață a frunzelor suficientă pentru fotosinteza necesară unei maturități optime.
            Respectând tradiția, arealul delimitat pentru cultivarea strugurilor este format din parcele caracterizate printr-o asanare naturală datorată fie calității drenajului, fie poziției lor pe vârf de deal sau în pantă. Este exclusă plantarea pe parcele care, dată fiind poziția lor geografică și topografică, se află departe de fluviul Garonne (nu beneficiază de capacitatea de reglare termică a fluviului) sau sunt înconjurate de pădure (care blochează circulația maselor de aer rece) și sunt expuse înghețului în timpul primăverii.
            Parcelele precis delimitate permit dezvoltarea optimă a soiurilor de viță-de-vie locale, selecționate de-a lungul secolelor pentru calitățile lor legate de conservare și de învechire, care răspund nevoii de transportare către locuri îndepărtate a acestor produse.
            Vinurile cu denumirea de origine protejată „Graves supérieures” sunt doar vinuri albe cu zaharuri reziduale, bazate pe soiul Sémillon B. Strugurii din acest soi, recoltați manual când sunt supramaturați, prin selecții succesive, produc vinuri rotunde, corpolente, de culoare aurie, cu arome de fructe confiate. Caracteristicile climatice ale arealului geografic al denumirii sunt deosebit de prielnice pentru această tehnică de recoltare. Soiurile Sauvignon B și Muscadelle B, în cazul cărora se aplică aceleași tehnici de recoltare, conferă vinurilor prospețime, dacă sunt adăugate. Această prospețime reflectă, de asemenea, natura solurilor nisipoase sau cu matrice argiloasă caracteristice parcelelor aferente denumirii protejate și conferă, la final, acestor vinuri cu zaharuri reziduale un echilibru potrivit, finețe și note florale și fructate. Deși se învechesc foarte bine în câțiva ani, aceste vinuri pot fi apreciate și tinere.
            Pentru a se asigura o recoltă suficientă, fără a supraîncărca butucii de viță-de-vie, garanție a maturității și a concentrației optime a fructelor, densitatea minimă de plantare este ridicată.
            Datorită apropierii de portul din Bordeaux, unde în trecut a apărut un comerț puternic pentru a vinde aceste vinuri în întreaga lume, și datorită unor condiții geografice și pedologice originale, denumirea de origine protejată „Graves supérieures” a putut deveni cunoscută la nivel internațional.
            9.   Alte condiții esențiale
            
            
               
                  Zona situată în imediata vecinătate
               
            
            
               Cadrul juridic:
            
            Legislația națională
            
               Tipul de condiție suplimentară:
            
            Derogare legată de producerea în arealul geografic delimitat
            
               Descrierea condiției:
            
            Zona situată în imediata vecinătate, definită prin derogare pentru vinificarea, producerea și maturarea vinurilor, este constituită din teritoriul următoarelor comune din departamentul Gironde: Barsac, Beguey, Bieujac, Bommes, Cadillac, Castets en Dorthe, Fargues, Langoiran, Loupiac, Le Pian sur Garonne, Preignac, Rions, Saint-Loubert, Saint-Maixant, Saint-Pierre-d’Aurillac, Sainte-Croix-du-Mont și Sauternes.
            
               
                  Unitatea geografică superioară
               
            
            
               Cadrul juridic:
            
            Legislația națională
            
               Tipul de condiție suplimentară:
            
            Dispoziții complementare referitoare la etichetare
            
               Descrierea condiției:
            
            Pe eticheta vinurilor care poartă denumirea de origine protejată poate figura unitatea geografică superioară „Vin de Graves”.
            Dimensiunile caracterelor cu care este înscrisă această unitate geografică superioară nu depășesc, nici în înălțime, nici în lățime, două treimi din dimensiunea caracterelor care formează denumirea de origine protejată.
            10.   Link către caietul de sarcini al produsului
            
            https://info.agriculture.gouv.fr/gedei/site/bo-agri/document_administratif-d7275bf9-c6c4-43be-8478-caaef27859df